DA Den Europæiske Unions Tidende C 226/2

Meddelelse om gennemførelse af SMV-garantifaciliteten under rammeprogrammet for konkurrenceevne og innovation (2007-2013)

(EØS-relevant tekst)

(2007/C 226/02)

Denne meddelelse er rettet til finansielle formidlere for SMV, f.eks. banker og institutioner, der forvalter garantiordninger. Den redegør for et finansielt instrument, SMV-garantifaciliteten, som har til formål at forbedre SMV's finansielle vilkår ved at give dem lettere adgang til låne- og egenkapitalfinansiering.

SMV-garantifaciliteten forvaltes af Den Europæiske Investeringsfond (EIF) på Europa-Kommissionens vegne i medfør af Europa-Parlamentets og Rådets afgørelse nr. 1639/2006/EF af 24. oktober 2006 om et rammeprogram for konkurrenceevne og innovation (2007-2013).

Dette program er åbent for EU's medlemsstater og de af Den Europæiske Frihandelssammenslutnings (»EFTA«) medlemslande, som er medlem af Det Europæiske Økonomiske Samarbejdsområde (»EØS«), tiltrædelseslandene og de kandidatlande, der har en relevant førtiltrædelsesstrategi, landene i det vestlige Balkan i henhold til de relevante rammeaftaler og ethvert andet land, der står opført på den liste over deltagerlande, der fra tid til anden offentliggøres i Den Europæiske Unions Tidende.

De samlede vejledende budgetbevillinger til de finansielle instrumenter under rammeprogrammet for konkurrenceevne og innovation er på 1,1 mia. EUR, og omkring halvdelen af dette beløb er øremærket til SMV-garantifaciliteten for perioden 2007-2013.

Faciliteten yder modgarantier eller eventuelt medgarantier for garantiordninger, der findes i deltagerlandene, samt direkte garantier, når der er tale om enhver anden passende finansiel formidler.

Følgende fire »vinduer« er til rådighed under faciliteten:

1. garantier for lånefinansiering via lån eller leasing til støtte for SMV med vækstpotentiel. Under dette vindue udsteder EIF delgarantier (direkte eller indirekte) til dækning af porteføljer af lånefinansiering

2. garantier for porteføljer af mikrolån til meget små virksomheder med op til ni ansatte med det formål at tilskynde de finansielle institutioner til at spille en større rolle i forbindelse med at yde lån på mindre beløb, som indebærer forholdsvis højere administrationsudgifter. De finansielle formidlere kan også modtage bistand i form af teknisk støtte til delvis at opveje de høje administrationsudgifter, der uvægerligt er forbundet med finansiering af mikrokreditter

3. garantier til de finansielle formidlere til dækning af egenkapital- eller kvasiegenkapitalinvesteringer i SMV, som indebærer investeringer i startkapital og/eller kapital i opstartfasen, mezzaninfinansiering og/eller risikokapitaltransaktioner

4. garantier til støtte for securitisationsstrukturer med det formål at hjælpe de finansielle institutioner med at tilvejebringe lånefinansiering til SMV, der er betinget af, at den relevante finansielle formidler forpligter sig til at anvende en betydelig del af de tilvejebragte midler som resultat af securitisationstransaktionen til ny SMV-finansiering.

Potentielt interesserede finansielle formidlere kan få nærmere oplysninger om faciliteten fra:

Den Europæiske Investeringsfond 43, avenue J. F. Kennedy L-2968 Luxembourg E-mail: info@eif.org

eller på EIF's websted på: www.eif.org

Kontaktoplysninger for alle de finansielle formidlere, med hvilke EIF har undertegnet en kontrakt, vil blive offentliggjort på EIF's websted for at give SMV mulighed for at kontakte disse formidlere direkte.

Forslag fra finansielle formidlere vurderes løbende af EIF inden for de begrænsninger, som de disponible fællesskabsbudgetbevillinger sætter. EIF tilstræber at opnå en samlet geografisk balance.